आठौं राष्ट्रिय खेलकुद : ट्रायथलन गर्न बडैयाताल उपयुक्त
यहाँ हुने आठौं राष्ट्रिय खेलकुदअन्तर्गत ट्रायथलन खेलका लागि प्राविधिक टोलीले बर्दियाको बडैयाताल उपयुक्त रहेको बताएका छन् ।
नेपालगन्ज — यहाँ हुने आठौं राष्ट्रिय खेलकुदअन्तर्गत ट्रायथलन खेलका लागि प्राविधिक टोलीले बर्दियाको बडैयाताल उपयुक्त रहेको बताएका छन् ।काठमाडौंबाट आएको टोलीले तालको स्थलगत अध्ययन गरी प्रतियोगिता गर्न सिफारिस गरेको हो । ट्रायथलन संघका केन्द्रीय अध्यक्ष नीलेन्द्रराज श्रेष्ठले प्रतियोगिताका लागि ताल उपयुक्त रहेको बताए । ‘ताल ठूलो छ । पानी र तापक्रम ठीक छ,’ उनले कान्तिपुरसँग भने, ‘तालमा पौडी सहजै गर्न मिल्छ ।’ उनले ताललाई थोरै सरसफाइ गरेपछि प्रतियोगिता गर्न मिल्ने सुझाए । अध्ययन लागि बडैयाताल पुगेका राष्ट्रिय खेलकुद परिषद्का सदस्य–सचिव केशवकुमार विष्टले पनि ट्रायथलन प्रतियोगिता गर्न सकिने बताए । ‘यहाँ प्रतियोगिता गर्न कुनै समस्या छैन । पौडी गर्न ताल छ । दौडलाई प्रशस्त स्थान छ,’ उनले भने, ‘केही प्राविधिक तयारी गरेरै प्रतियोगिता गराउन सकिन्छ । यसअघि उक्त खेल पहाडी जिल्लाका तालमा हुँदै आएको थियो ।’माघ मसान्तमा नेपालगन्जमा राष्ट्रिय प्रतियोगिता हुन भएकाले यस क्षेत्रमै ट्रायथलनको खेलस्थल खोजिएको हो । प्रतिस्पर्धीले साढे १ किलोमिटर दूरीको पौडीमा प्रतिस्पर्धा गरेलगत्तै ४० किलोमिटर साइकिलिङ गर्नुपर्छ । साइकिलिङपछि १० किलोमिटर दौड पार गर्नुपर्ने अन्तर्राष्ट्रिय मापदण्ड छ । अवस्था हेरेर प्राविधिकले दूरी घटाउन सक्छन् । बडैयाताल यस क्षेत्रकै पर्यटकीय तथा ठूलो ताल हो । १ सय विघाभन्दा बढी क्षेत्रफलमा फैलिएको र बाह्रै महिना पानी नसुक्ने भएकाले ट्रायथलनलाई यो क्षेत्र उपयुक्त रहेको प्राविधिकहरूले बताएका छन् ।मध्यपश्चिम खेलकुद विकास समितिका तालिम तथा प्रशिक्षण विभाग प्रमुख जयन्त शर्माले बडैयाताल ट्रायथलनका लागि उपयुक्त रहेको बताए । उनले साइकिलिङ र दौडका लागि सीमा तोकेर प्रतियोगिता गर्न सक्ने जनाए । ‘पौडीका लागि पर्याप्त ठाउँ रहेछ । साइकिलिङ र दौडका लागि त्यस क्षेत्रवरपरको दूरी तय गरे हुन्छ,’ उनले भने, ‘ट्रायथलन प्रतियोगिताका लागि अझै पनि स्थान छनोट नभएकाले बडैयातालको अध्ययन गरेका हौं ।’ बडैयाताल पूर्व–पश्चिम महेन्द्र राजमार्ग र नेपालगन्ज–गुलरिया हुलाकी राजमार्गको बीचमा पर्छ । यातायातका साधन चल्ने भएका कारण आउजाउ गर्न सहज छ । मध्यपश्चिम खेलकुद विकास समितिका अध्यक्ष भीम वलीले राष्ट्रिय प्रतियोगिता नेपालगन्जमा भइरहेकाले प्रतियोगितामा समावेश खेल आसपासकै क्षेत्रमा हुनुपर्ने बताए । हालसम्म उक्त प्रतियोगिता तराईका जिल्लामा आयोजना भएको छैन । यसअघि रुकुममा एकपल्ट आयोजना भएको थियो । ‘यस क्षेत्रमा प्रतियोगिता भइरहेकाले सकेसम्म यहीं नै उक्त खेल हुनुपर्ने माग हाम्रो हो । बडैयाताल क्षेत्र उपयुक्त पनि लाग्यो,’ उनले भने, ‘ट्रायथलनका लागि बडैयाताललाई सिफारिस गर्छौं । ३५ खेल समावेश राष्ट्रिय खेलकुदलाई आवश्यक पर्ने पूर्वाधारका लागि १३ ठूला आयोजना सञ्चालनमा छन् ।